** **

**የባሕር ዳር ዩኒቨርሲቲ ፕሬዚዳንት**

**በ2007 ዓ.ም የተማሪዎች ምረቃ ላይ የተናገሩት ንግግር**

**ሰኔ 27/2007 ዓ.ም**

**የተከበሩ አቶ ጋትሉአክ ቱት**

የጋምቤላ ብሔራዊ ክልላዊ መንግስት ፕሬዚዳንትና የዕለቱ የክብር እንግዳ

**ክቡር አቶ አለምነው መኮነን**

**በም/ርዕሰ መስተዳድር ማዕረግ የህዝብ አደረጃጀትና ተሣትፎ አማካሪ እና የባሕር ዳር ዩኒቨርሲቲ ሥራ አመራር ቦርድ ሰብሳቢ**

**ክቡር አቶ ካላ (Kalla) ገዛኸኝ ወልደዳዊት**

የኮንሶ ጐሣ መሪ

**ክቡር አቶ ዙምራ ኑሩ**

 **የአውራምባ ማህበረሰብ መሪ**

**የተከበራችሁ የክልልና የፌዴራል ኃላፊዎች**

**የተከበራችሁ ጥሪ የተደረገላችሁ እንግዶች**

**የተከበራችሁ የዩኒቨርሲቲው ማህበረሰቦች**

**ክቡራንና የተመራቂ ቤተሰቦች**

**ውድ የበዓሉ ዋነኛ ባለቤት የዛሬ ተመራቂዎች**

ሁላችንንም እንኳን ደስ አለን! በዚህ የእንኳን ደስ አላችሁ ንግግር የተመራቂ ቤተሰቦችን፣ ተመራቂዎችንና ዩኒቨርሲቲያችንን የሚመለከቱ ጭብጦችን ተራ በተራ ባጭሩ ልገልጽ መረጥሁ፡፡

**ውድ የተመራቂ ቤተሰቦች**

ዛሬ የምታስመርቋቸው ልጆቻችሁ በጣም የምትወዷቸው፣ እነሱን ከዚህ ደረጃ ለማድረስ ያላችሁን ሀብት፣ ጉልበትና ጊዜ የሰጣችኋቸውና ለሀገራችን ያበረከታችኋቸው ትልቅ አሻራዎቻችሁ ናቸው፡፡ ሁላችሁም አሻራችሁ ለቤተሰቦቻችሁ፣ ለአካባቢያችሁ ብሎም ለሀገራችሁ ዕድገት፣ ብልጽግናና ሰላም ትርጉም ያለው አስተዋጽኦ እንዲኖረው እንደምትሹ ግልጽ ነው፡፡ በተግባር የሚገለጽ ትምህርት ለእናንተ አሻራዎች በመስጠት እኛም የበኩላችንን አሻራ እንድናስቀምጥ ዕድሉን ስለሰጣችሁን እናመሰግናለን፡፡ ወደፊት ዩኒቨርሲቲ የሚገቡ ልጆቻችሁን ወደዚህ ዩኒቨርሲቲ እንደምትልኩልን ተስፋ እናደርጋለን፡፡ ልጆቻችሁ በስራ ህይወታቸው ሀቀኛ፣ ሀገርና ዘመድ ወዳጅና ታታሪ፣ እንዲሆኑ ቀጣይነት ያለው የናንተ ድጋፍ ወሳኝ ነው፡፡ የዘራችሁን የመጀመሪያ ፍሬ እንኳን ለማየት በቃችሁ፡፡

**ውድ ተመራቂዎች**

ጥበብን መለያ ምልክቱ ያደገው ዩኒቨርሲቲያችን በተግባር የሚገለጽ ዕውቀት፣ ክህሎትና አመለካከት እንድትጨብጡ የሚችለውን ሁሉ አድርጓል፡፡ አሁን ተመርቃችሁ ወደ ተግባር አለም ልትቀላቀሉ ነው፡፡ የተግባር አለም የአንድ ሀሳብ ትክክለኛነት የሚረጋገጥባት ዕውነተኛዋ አለም ነች፡፡ በመሆኑም ከዚህ በኋላ ይህ ፈላስፋ ወይም ያ ሳይንቲስ እንዳለው እያሉ የሀሳብ አለም መጥቀስ ትርጉም የለውም፡፡

የተማራችሁትን ንድፍ ሀሳብ በተግባር እየሞከራችሁ የሠራላችሁን እያዳበራችሁና እያስፋፋችሁ በኛ ተጨባጭ ሁኔታ የማይሰራውን እየጣላችሁ ትርጉም ያለውና እውነተኛ ህይወት እንድትኖሩ እንመኛለን፡፡ አንድ ሀሳብ ማንም ያቅርበው ማን በተግባር ካልሠራ ሀሳቡ ትርጉም የለሽ ወሬ ነው፡፡ በዚህ የዩኒቨርሲቲያችን መለያ በሆነው አስተሳሰብ ህይወታችሁን ከመራችሁ ራሳችሁን መቻል ብቻ ሳይሆን ለሀገራችሁ ዕድገትም የሚታይ አሻራ የምታስቀምጡ ዜጐች ትሆናላችሁ፡፡ ሁሌም የይቻላል መንፈስና ሀቀኝነት ከጐናችሁ አይለዩ፡፡ ትልቅ የስኬት ምስጢሮች ናቸውና፡፡

**የተከበሩ አቶ ጋትሉዋክ ቱት**

**ክቡራንና ክቡራት**

መንግስት ፈጣን፣ ቀጣይነት ያለውና ፍትሀዊ ልማት ለማምጣት ለሰው ሀይል ልማት ከፍተኛ ትኩረት ሰጧል፡፡ በዚህም መሠረት በአፍሪካ ወደር የለሽ ግዙፍ ሀብት በመመደብ በርካታ የትምህርት ተቋማት በመገንባት ለዜጐች የትምህርት ዕድል ተሰጧል፡፡ በዚህ አገራዊ መስመር ከተመሰረቱት ግዙፍ ዩኒቨርሲቲዎች ባሕር ዳር ዩኒቨርሲቲ አንዱ ነው፡፡ ዩኒቨርሲቲው በአሁኑ ወቅት 70 ፕሮግራሞች በቅድመ ምረቃ፣ 93 ፕሮግራሞች በሁለተኛ ዲግሪ፣ 15 ፕሮግራሞች በሶስተኛ ዲግሪ በመክፈት በአጠቃላይ 44,977 ተማሪዎች አሉት፡፡ ከነዚህ ተማሪዎች ውስጥ 39,227 በቅድመ ምረቃ 5750 በድህረ ምረቃ ፕሮግራም የሚማሩ ናቸው፡፡ በዚህ አመት በጥቅሉ 7523 ተማሪዎችን አስመርቀናል፡፡ ከዚህም ውስጥ 1172 በድህረ ምረቃ ፕሮግራም የተመረቁ ናቸው፡፡

ዩኒቨርሲቲያችን ለሀገራችን ልማት ትርጉም ያለው ስራ የሚሰራ ጠንካራ የምርምር ዩኒቨርሲቲ ለመሆን በማለም ባለፉት አምስት አመታት ከፍተኛ ርብርብ ተደርጓል፡፡ በድህረ ምረቃ ፕሮግራም መስፋፋት፣ በመሠረተ ልማት፣ በምርምርና በማህበረሰብ አገልግሎት ረጅም ርቅት ሄደናል፡፡ ፈጠራን ለማበረታታት በቀረጽናቸው ፕሮግራሞች በርካታ ስኬቶችን አስመዝግበናል፡፡ ከሁሉም በላይ ከሀገራችን የገጠር ነዋሪዎች ጋር በሠራናቸው ስራዎች ብዙ ነገሮችን ተምረናል፡፡ በሚቀጥሉት አምስት አመታትም በገጠሩ የሀገራችን ክፍለ የምንሠራው ስራ ዋነኛ ትኩረታችን ይሆናል፡፡ ዋነኛ መሪ ሀሳባችንም ዕውቀትንና ክህሎትን ወደ ሀብት መቀየር የሚያስችል ብልሃት መጨበጥ የሚል ነው፡፡ የምናስተምረው፣ የምንመራመረውና የማህበረሰብ አገልግሎት የምንሰጠው ትምሀርት የሀብት ምንጭ ይሁን የሚለውን መርሓችንን በመከተል ነው፡፡ በመጨረሻም ሁላችንንም እንኳን ደስ አለን!!